KIRJALLINEN KYSYMYS E-2185/99 esittäjä(t): Klaus-Heiner Lehne (PPE-DE) komissiolle. Turistibussien kieltäminen Roomassa.



Virallinen lehti nro 225 E , 08/08/2000 s. 0069 - 0069



KIRJALLINEN KYSYMYS E-2185/99 esittäjä(t): Klaus-Heiner Lehne (PPE-DE) komissiolle (29. marraskuuta 1999) Aihe: Turistibussien kieltäminen Roomassa Rooman kaupunki aikoo ottaa vuoden 1999 lopulla käyttöön sääntelyn, jolla Rooman kaupungin kaikki sisäosat rauhoitetaan täydellisesti turistibusseilta. Moottoritiekehän sisällä on pinta-alaltaan suuri toinen vyöhyke, jolla ajamiseen tarvitaan erillinen lupa, ja siellä saa ajaa ainoastaan merkittyjä reittejä pitkin tietyille pysäköintialueille. Turistit viedään niiltä sisäkaupunkiin paikallisbusseilla. Linja-autoyhtiöt velvoitetaan käyttämään pysäköintialueille johtavilla reiteillä kalliiksi käyviä roomalaisia oppaita sekä teknisiä paikannus- ja viestintälaitteita. Kiertoajeluissa voidaan tulevaisuudessa käyttää ainoastaan Rooman kaupunkibusseja. Tämän johdosta kysyn seuraavaa: 1. Mitä mieltä komissio on tästä roomalaisesta sääntelystä palvelujen tarjoamisen vapauden ja vapaan liikkuvuuden periaatteiden kannalta? 2. Mitä toimia komissio aikoo toteuttaa varmistaakseen, että palvelujen tarjoamisen vapaus ja vapaa liikkuvuus toteutuvat Rooman kaupungissa vielä vuoden 1999 syksyn jälkeenkin? Loyola de Palacion komission puolesta antama vastaus (18. tammikuuta 2000) Komissio on saanut tietoja arvoisan parlamentin jäsenen mainitsemasta ongelmasta. Ongelman kartoittamiseksi lähetettiin 21. lokakuuta 1999 kirje Italian viranomaisille, joiden vastaus saapui komissioon 2. joulukuuta 1999. Tämän vastauksen liitteenä oli täydellinen selvitys suunnitelmasta sulkea Rooman keskusta vuoden 2000 aikana. Linja-autojen henkilöliikenteen markkinoillepääsyä säännellään yhteisössä yhteisistä säännöistä harjoitettaessa kansainvälistä henkilöliikennettä linja-autoilla 16 päivänä maaliskuuta 1992 annetulla neuvoston asetuksella (ETY) N:o 684/92(1), jonka 12 artiklassa säädetään liikenteenharjoittajan mahdollisuudesta toteuttaa satunnaisliikenteessä paikallisia retkiä. Rooman keskustan sulkemista koskevan suunnitelman osalta on syytä kysyä haittaako se selvästi asetuksen (ETY) N:o 684/92 12 artiklan mukaista mahdollisuutta tehdä paikallisia retkiä, ottaen huomioon, että kaikki paikalliset retket Italian alueella eivät kuitenkaan ole kiellettyjä. Rooman viranomaisten toteuttamaa kaupungin keskustan liikenteen sääntelyä ja hallintaa koskevaa toimenpidettä on arvioitava suhteessa palvelujen tarjoamisen vapauteen, josta säädetään linja-autoilla harjoitettavaa henkilöliikennettä koskevassa yhteisön sääntelyssä ja laajemmin EY:n perustamissopimuksen 49 artiklassa (entinen 59 artikla). Yhteisön sääntelyllä ei saa poistaa kaupunkialueiden viranomaisilta näiden hallinto- ja järjestelyvaltuuksia, mutta niiden toteuttamiseksi laadittavan sääntelyn on oltava syrjimätöntä. Roomalaisten kuljettajien käytön osalta on myös tarkistettava, edustaako Rooman viranomaisten suunnitelma kansallisuuteen perustuvaa syrjintää kuljettajien palvelukseen ottamisessa. Jos näin ei ole, Rooman viranomaisten toteuttama toimenpide ei ole ristiriidassa yhteisön oikeuden kanssa. Komissio tutkii asian perusteellisesti ja turvautuu tarvittaessa EY:n perustamissopimuksen 226 artiklassa (entinen 169 artikla) määrättyä jäsenyysvelvoitteiden laiminlyöntiä koskevaan menettelyyn. (1) EYVL L 74, 20.3.1992.